## Rješenje kojim se nalaže društvu Kemoboja d.d. iz Zagreba da u roku 60 dana od dostave ovog rješenja, uvrsti svoje dionice u kotaciju javnih dioničkih društava burze, te da Komisiji za vrijednosne pap

### NN 57/2005 (4.5.2005.), Rješenje kojim se nalaže društvu Kemoboja d.d. iz Zagreba da u roku 60 dana od dostave ovog rješenja, uvrsti svoje dionice u kotaciju javnih dioničkih društava burze, te da Komisiji za vrijednosne pap

# KOMISIJA ZA VRIJEDNOSNE PAPIRE REPUBLIKE HRVATSKE

**1127**

Na temelju odredbi članka 15. stavak 2. i 3.
Zakona o tržištu vrijednosnih papira (»Narodne novine« br.
84/02.), Komisija za vrijednosne papire Republike Hrvatske, u predmetu
utvrđivanja postojanja obveze uvrštenja u kotaciju javnih dioničkih društava,
za društvo Kemoboja d.d. Zagreb, na sjednici održanoj
19. travnja 2005. godine, donijela je

## RJEŠENJE

1. Nalaže se društvu Kemoboja
d.d. Zagreb, Augusta Šenoe 30, Zagreb, MBS: 08004525, da u roku od 60 dana od
dostave ovog rješenja uvrsti svoje dionice u kotaciju javnih dioničkih društava
burze, te da  Komisiji za vrijednosne
papire Republike Hrvatske dostavi dokaz o učinjenom.

2. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje: Komisija) provela je sukladno odredbama članka 12. stavka 3.
Zakona o tržištu vrijednosnih papira (dalje: Zakon) nadzor nad ispunjenjem
obveze uvrštenja dionica društva Kemoboja d.d. Zagreb
(dalje: Izdavatelj) u kotaciju javnih dioničkih društava burze.

Sukladno odredbi članka 114. stavak 1. Zakona,
javnim dioničkim društvom smatra se dioničko društvo koje izdaje dionice javnom
ponudom ili ima više od 100 dioničara i temeljni kapital koji iznosi najmanje
30.000.000,00 kuna.

Odredbom članka 161. Zakona propisana je obveza
dioničkim društvima koja su do dana stupanja na snagu Zakona (25. srpnja 2002.
godine) ispunjavala najmanje jedan od kriterija iz članka 114. stavak 1. Zakona
da u roku od godine dana od dana stupanja na snagu Zakona uvrste svoje dionice
u kotaciju javnih dioničkih društava burze.

Odredbama članka 114. stavak 2. propisano je da
su javna dionička društva dužna uvrstiti dionice u kotaciju javnih dioničkih
društava u roku 30 dana od dana izdanja dionica javnom ponudom, odnosno dana
ispunjenja kriterija iz stavka 1. točke 2. istog članka.

Odredbama članka 114. stavak 3. propisano je da
su javna dionička društva dužna prilikom uvrštenja dionica u kotaciju javnih
dioničkih društava objaviti skraćeni prospekt, dok uvjete uvrštenja propisuje
burza.

Društvo Kemoboja d.d.
Zagreb, sukladno odredbi članka 114. stavak 3., podnijelo je Komisiji 27.
studenoga 2003. godine, zahtjev za odobrenje objavljivanja podataka iz
skraćenog prospekta pri uvrštenju dionica Društva u kotaciju javnih dioničkih
društava.

U tada provedenom postupku, Komisija je utvrdila
da je dostavljeni skraćeni prospekt sadržavao sve propisane podatke, sukladno
odredbama članka 33. Pravilnika o sadržaju skraćenog prospekta i o uvjetima
izdavanja vrijednosnih papira privatnim izdanjem (»Narodne novine« br. 61/97. 65/97. i 28/99.), a u svezi sa člankom 96.
stavak 2. Zakona. Slijedom iznijetog, Komisija je dana 27. studenoga 2003.
godine rješenjem odobrila društvu objavljivanje podataka iz skraćenog prospekta
pri uvrštenju društva u kotaciju javnih dioničkih društava (klasa:
UP/I-450-08/03-02/440, urbroj: 567-03/03-2).

Dioničko društvo Kemoboja
d.d. Zagreb bilo je dužno podnijeti zahtjev za uvrštenje vrijednosnih papira u
kotaciju javnih dioničkih društava na način i pod uvjetima kako je to propisano
odredbama Pravila uvrštenja u Kotaciju javnih dioničkih društava Zagrebačke
burze d.d. Zagreb, Ksaver 200, i Pravila Kotacije javnih dioničkih društava
Varaždinske burze d.d. Varaždin, Kapucinski trg 2/I.

Podnošenje navedenog zahtjeva nema utjecaja na
stjecanje ili gubitak statusa javnog dioničkog društva, koji je vezan uz
ispunjavanje odredbi Zakona i Pravilnika o sadržaju i obliku financijskih i
poslovnih izvješća javnih dioničkih društava.

Uvidom u popis dioničkih društava uvrštenih na
Zagrebačkoj burzi d.d. i Varaždinskoj burzi d.d., dana 3. ožujka 2004. godine,
Komisija je utvrdila da Izdavatelj nije do tada a ni naknadno, uvrstio dionice
u kotaciju javnih dioničkih društava, što je sukladno odredbama članka 114.
stavak 1. Zakona.

Dana 3. lipnja 2004. godine, Komisija je izdala
Rješenje kojim je izdavatelju naloženo da u roku od 60 dana od dostave rješenja
uvrsti svoje dionice u kotaciju javnih dioničkih društava burze, te da Komisiji
za vrijednosne papire Republike Hrvatske dostavi dokaz o učinjenom (klasa:
UP/I-041-02/041-01/59, 567-04/04-01) Izdavatelj je navedeno rješenje zaprimio
7. rujna 2004. godine. Do isteka roka, tj. do 8.
studenoga 2004. izdavatelj nije izvršio rješenje Komisije od 3. lipnja 2004.
godine.

Na zahtjev Komisije, zastupnik Izdavatelja se
očitovao o razlozima ne uvrštenja dionica u kotaciju javnih dioničkih društava
burze u roku 60 dana od dostave rješenja Komisije od 3. lipnja 2004., navodeći
razloge kašnjenja jer je »potrebno uskladiti podatke u knjizi dionica kako bi
se isti točno mogli evidentirati u Registru dionica SDA, a time i uvrstiti u
kotaciju javnih dioničkih društava«.

Od strane izdavatelja navedeni razlozi ne
predstavljaju razlog za izuzeće od primjene članka 114. stavak 2. Zakona na
izdavatelja.

Izdavatelj nije ni do današnjeg dana dostavio
Komisiji dokaze o ispunjenju naloženog.

Slijedom navedenog, a sukladno odredbama članka
15. stavka 2. i 3. Zakona o tržištu vrijednosnih papira, kojima je propisano da
će u slučaju utvrđenih nedostataka i nepravilnosti Komisija rješenjem naložiti
poduzimanje radnji koje pridonose uspostavljanju zakonitosti i usklađivanju
rada sa zakonima i drugim propisima, odnosno izreći mjeru propisanu ovim
Zakonom, valjalo je riješiti kao u točki I. izreke rješenja.

Sukladno odredbama članka 8. stavka 4. Zakona,
ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istoga može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/04-01/59

Urbroj: 567-04/05-05

Zagreb, 19. travnja 2005.

Predsjednik Komisije

**Miljenko** **Fičor**, v. r.

Rješenje, NN 57/2005-1127